Opel går fra stål til stoff
Opel er inne i en stim med nye navn og ikke minst modeller. SUV-en Opel Mokka er på plass i Norge. I februar entrer småbilen med retrolokk, Adam, norske veier.Etter å ha hatt ståltak i mange år, såkalt TwinTop, er Opel nå tilbake med stofftak på sin nye kabriolet. Fordelen med stofftak er flere. En ting er vekt, men kanskje viktigere er plassen som går med til å pakke ned taket. I følge Opel er Cascada mer fireseter enn noen gang tidligere, den har da også økt nesten 20 centimeter i lengden til 4,67. Taket kan slås ned på 17 sekunder, og i hastigheter opp til 50 kilometer i timen.Opel har satt seg som mål å tilby en kabriolet som er billigere enn premiumkonkurrentene, samtidig som man leverer mange av de samme kvalitetene. Selv om designen er ny, er det mye kjent under skallet. Innstegsmodellene får 1,4-literen med turbo, som blir tilgjengelig i to versjoner på 120 eller 140 hester. For den som synes diesel passer i en kabriolet kommer 2,0 CDTI med 165 hester med enten manuell eller automatisk sekstrinns girkasse. Denne motoren leverer opp til 380 nm når overboost er aktiv.En ny motor som dukker opp i Cascada er en 1,6-liter med 170 hester, den skal kunne kobles mot både manuell- og automatkasse. Cascada er på plass i Norge før sommeren, men ingen priser er klare så langt. Norske bilkjøpere løper ikke beina av seg etter kabrioleter. Hittil i år er det registrert 451 totalt, ifølge tall fra Opplysningsrådet for Veitrafikken.
Opel velger å gi flere av modellene sine egne navn. Men egentlig er den nye kabrioleten Cascada en Astra kabriolet.